Filipyen 1 Labib sou Entènèt | Tradiksyon monn nouvo a
Filipyen 1​:​1-30
Pòl di Bondye mèsi; priyè Pòl fè (3-11)
Malgre gen pwoblèm, bon nouvèl la ap pwogrese (12-20)
Viv se suiv Kris e mouri se yon avantaj (21-26)
Konpòte nou yon fason ki diy pou bon nouvèl la (27-30)
1 Mwen menm, Pòl, ak Timote, esklav Kris Jezi, m ap ekri tout moun ki sen nan vil Filip yo+, ki ann inyon ak Kris Jezi, ak siveyan yo ansanm ak sèvitè ministeryèl* yo+: 2 Mwen swete pou nou gen favè san parèy ak lapè ki soti nan Bondye, Papa nou an, ak nan Seyè a, Jezi Kris. 3 Mwen toujou di Bondye m nan mèsi chak fwa m sonje nou, 4 nan chak siplikasyon mwen fè pou nou tout. Se avèk jwa mwen fè siplikasyon m yo+ 5 poutèt nou ede* bon nouvèl la avanse depi premye jou a pou jis kounye a. 6 Paske, men asirans mwen genyen: Sila a ki te kòmanse yon bon travay nan nou an ap kontinye travay sa a pou l fini l+ jis nan jou Kris Jezi a+. 7 Se tou nòmal pou m panse avè n nan sans sa a, paske nou nan kè m, nou tout k ap patisipe avè m nan favè san parèy la, kit se nan chenn ki mare m yo+, kit se nan defann bon nouvèl la e nan fè rekonèt li devan lajistis+. 8 Paske Bondye temwen jan m anvi wè nou tout ak yon afeksyon ki sot nan fon kè m tankou afeksyon Kris Jezi genyen an. 9 E men sa m ap kontinye mande nan priyè mwen: Se pou lanmou nou ogmante chak jou pi plis+ avèk konesans egzak+ e avèk yon konpreyansyon total+, 10 pou nou ka rekonèt bagay ki pi enpòtan yo+, dekwa pou nou ka san defo e pou nou pa tounen yon obstak pou lafwa lòt moun*+, jis nan jou Kris la, 11 e dekwa pou nou ka plen ak fwi jistis, grasa Jezi Kris+, pou glwa ak louwanj Bondye. 12 Kounye a, frè m yo, mwen ta renmen nou konnen bagay ki rive m yo vire nan avantaj bon nouvèl la. 13 Konsa, tout moun ki nan Gad Anperè a ak tout rès moun yo vin konnen+ se pou Kris mwen gen chenn ki mare m yo+. 14 Kounye a, pifò nan frè yo, ki nan sèvis Seyè a, montre yo gen plis kouraj toujou pou yo pale pawòl Bondye a san yo pa pè, piske chenn ki mare m yo fè yo vin gen asirans. 15 Se vre, gen moun se jalouzi ak konkirans ki pouse yo preche Kris, men gen lòt moun ki fè l ak bon entansyon. 16 Dezyèm gwoup moun yo, se lanmou yo gen lakay yo ki fè y ap anonse Kris, paske moun sa yo konnen yo te chwazi m pou m ka defann bon nouvèl la+. 17 Men, premye gwoup moun yo ap fè sa nan yon lespri polemik, yo pa fè l ak bon entansyon, paske yo vle ban m pwoblèm nan chenn ki mare m yo. 18 Ki rezilta sa bay? Okenn rezilta. Yon sèl bagay, sèke kèlkeswa jan sa ye, kit se sou blòf, kit se toutbon, y ap anonse Kris, e sa fè m rejwi. Anfèt, m ap toujou kontinye rejwi, 19 paske mwen konnen mwen pral delivre grasa siplikasyon nou+ e grasa èd lespri sen Jezi Kris bay la+. 20 Sa ann amoni ak tann m ap tann avèk enpasyans lan e sa ann amoni ak espere mwen espere anyen pap fè m wont lan. Men, mwen espere, lefètke mwen alèz pou m pale, Kris ap jwenn glwa pa mwayen mwen menm* kounye a, tankou jan sa te toujou konn fèt, kit se pa mwayen lavi, kit se pa mwayen lanmò+. 21 Paske nan ka pa m, si m ap viv, se pou Kris+, e si m mouri, se yon avantaj+. 22 Kounye a, si se pou m kontinye viv nan lachè, sa vle di travay mwen pwodui fwi. Epoutan, sa pou m chwazi a, mwen pa konnen l. 23 Li difisil pou m fè yon chwa ant de bagay sa yo, paske mwen ta renmen libere e mwen ta renmen ansanm ak Kris+, e se sèten se sa k pi bon lontan+. 24 Sepandan, li pi nesesè pou m rete nan lachè poutèt nou. 25 Donk, piske mwen pa gen dout sou sa, mwen konnen m ap rete e m ap kontinye rete avèk nou tout pou nou ka pwogrese e pou nou ka jwenn kè kontan nan lafwa nou genyen an, 26 yon fason pou gwo kè kontan nou genyen an ka vin anpil nan Kris Jezi grasa mwen, lè m ap la ansanm avèk nou ankò. 27 Sèlman, konpòte nou* yon fason ki diy pou bon nouvèl konsènan Kris la+, dekwa pou, kit mwen vin wè nou, kit mwen pa vin wè nou*, mwen ka tande pale de nou e mwen ka tande n ap kenbe fèm nan yon sèl espri, e nou fè yon sèl nanm*+ pou nou lite kòtakòt pou lafwa nan bon nouvèl la, 28 san nou pa kite advèsè nou yo kraponnen nou ditou. Sa a se yon prèv ki montre yo menm y ap detwi+, men nou menm n ap sove+. E se Bondye ki bay prèv sa a, 29 paske se nou menm yo bay privilèj nonsèlman pou nou mete lafwa nou nan Kris, men tou pou nou soufri pou li+. 30 Paske, menm batay nou te wè m ap mennen an+, e kounye a nou tande mwen toujou ap mennen an, se li menm tou n ap mennen.
^ Oswa: “dyak”. Mo grèk la se dyakonòs.
^ Oswa: “nou patisipe nan fè”.
^ Lit.: “pou nou pa fè lòt moun bite”.
^ Oswa: “pa mwayen kò m”.
^ Oswa: “aji kòm sitwayen”.
^ Lit.: “kit mwen pa la”.
^ Oswa: “e nou ini”.
Filipyen 1